
КОМИСИЯ ЗА ПРОТИВОДЕЙСТВИЕ НА КОРУПЦИЯТА И ЗА ОТНЕМАНЕ НА НЕЗАКОННО ПРИДОБИТОТО ИМУЩЕСТВО

    РЕШЕНИЕ 
№ РС-143-18-063
Гр. София, 12.09.2018 г.

Днес, 12.09.2018г., Комисията за противодействие на корупцията и за отнемане на незаконно придобитото имущество в състав:

Пламен Георгиев - Председател 
Антон Славчев – Заместник-Председател
Антоанета Георгиева – Цонкова - Член 
Силвия Къдрева - Член 
Пламен Йоцов - Член 

При участието на стенографа ***, като изслуша докладвания от дирекция „Публичен регистър и конфликт на интереси” сигнал с рег. № ЦУ01/С-143/14.05.2018г., за да се произнесе, взе предвид следното:
Производството е по реда на чл.71, ал.1, предл.1 от Закона за противодействие на корупцията и за отнемане на незаконно придобитото имущество, образувано въз основа на сигнал, подаден от ***, регистриран в КПКОНПИ с рег. №ЦУ01/С-143/14.05.2018г.
Сигналът е против Красимир Росенов Даскалов – кмет на община ***.
В сигнала се твърди, че семейната фирма на кмета на общината – „***“ ООД, зарежда пенсионерските клубове на територията на общината и дружеството с общинско участие „***“ АД с алкохол и безалкохолни напитки.
При служебна проверка е установено, че сигнал от същия подател, с идентичен предмет и срещу същото лице е разглеждан от Комисията за предотвратяване и установяване на конфликт на интереси. Същата е прекратила на основание чл.24, ал.1 от Закона за предотвратяване и установяване на конфликт на интереси (ЗПУКИ) (отм.) и чл.7, т.3 във вр. с чл.17, ал.3, т.6 от Правилника за организацията и дейността на КПУКИ (ПОДКПУКИ) производството с Решение №РП-182-17-184, поради липса на данни за упражнени правомощия по служба от страна на Красимир Росенов Даскалов.
Служебно към настоящото производство са приобщени следните доказателства от сигнал с рег. № С-2017-182 на КПУКИ: клетвен лист на Красимир Росенов Даскалов от 06.11.2015г., подадените от него декларации по чл.12, т.1 и по чл.12, т.2 във вр. с чл.14 от ЗПУКИ от 07.12.2015г., Решение № 229-2109 МИ от 02.11.2015г. на ОИК – ***, Решение №19/11.02.2015г. на Общински съвет – ***, относно приемане на бюджета на Община *** за 2015г., справка за разпределение на субсидията за 2015г. по организации с нестопанска цел, Решение № 25/28.01.2016г. на Общински съвет – ***, относно приемане на бюджета на Община *** за 2016г., справка за разпределение на субсидията за 2016 г. по организации с нестопанска цел, Решение №164/28.10.2016г. на Общински съвет – ***, относно отчет за касовото изпълнение на бюджета и сметки за средства от Европейски съюз за първото шестмесечие на 2016г. и предложение за актуализация, Решение №5/30.01.2017г., относно приемане на бюджета на Община *** за 2017г., справка за разпределение на субсидията за 2017г. по организации с нестопанска цел, опис с вх.№ 91-457-1/21.06.2016г. за изразходените финансови средства от *** – *** с приложени фактури и Протокол №1 от 15.09.2016г. , съдържащ отчет за разходваните средства от клуба за 2016г., отчет за извършените разходи от *** – *** за 2017г., писмо с изх.№7/13.06.2016г. на *** – *** и фактури за извършени плащания през 2015г., писмо с изх.№5/26.06.2017г. на *** – *** и фактури за извършени плащания през 2016г., опис на фактури заплатени от *** „***“ гр.*** за 2016г.; справка в НБД „Население“ и в Търговски регистър; Докладна записка на Красимир Росенов Даскалов относно приемане на бюджета на община *** за 2018г.; справка за разпределение на субсидията за 2018 година по организации с нестопанска цел; решение №5/29.01.2018г. за приемане на бюджета на община *** за 2018г.; преводни нареждания за субсидии на пенсионерските клубове в община *** – 3 бр.; фактури и платежни нареждания за превод на средства от страна на община *** на хотел „***“ ООД – 4 бр. 
С писмо с вх. № ЦУ01/10114/15.08.2018г. на КПКОНПИ от Председателя на постоянната комисия по чл.72, ал.1, т.3 от ЗПКОНПИ при Общински съвет – *** е удостоверено, че от 01.11.2015г. до настоящия момент не са налице платежни нареждания за превод на средства по сметките на „***“, сдружение „***“ и сдружение „***“. Пояснено е, че за посочения период им извършени плащания към „***“ АД – гр. ***. 

След като обсъди събраните в хода на административното производство доказателства, комисията установи следното от фактическа страна:

Сигналът е подаден от физическо лице с посочени три имена и адрес.
Видно от Решение №229-2109 МИ/02.11.2015г. на Общинска избирателна комисия – ***, Красимир Росенов Даскалов с ЕГН *** е избран за кмет на Община *** за мандат 2015 – 2019г. Същият е положил клетва на 06.11.2015г., видно от клетвен лист.
Подал е декларации по чл.12, т.1 във вр. с чл.5 от ЗПУКИ и по чл.12, т.2 във вр. с чл.14 от ЗПУКИ на 07.12.2015г., в т.5 от която не е декларирал наличието на частен интерес към дейността на свързани лица по смисъла на §1, т.1 от ДР на ЗПУКИ.
От извършената справка в Търговски регистър е видно, че „***“ ООД с ЕИК *** е с управител *** с ЕГН *** и съдружници ***, *** с ЕГН *** и *** с ЕГН ***.
От извършената справка в Регистър НБД „Население“ е установено, че Красимир Росенов Даскалов е син на *** и **********************, както и съпруг на ***.
От извършената справка в Търговски регистър е видно, че “***“ АД с ЕИК *** е с представители *** с ЕГН *** и *** с ЕГН ***, и Съвет на директорите: *** с ЕГН ***, ***, ***, *** с ЕГН *** и *** с ЕГН ***. Акционер в дружеството е Община *** с непарична вноска на собствени активи на стойност 5 170 441 лв., представляващи 17.33% идеални части от правото на собственост върху УПИ I – 383 в кв. 154 по ПУП на гр.***.
От извършената справка в регистър БУЛСТАТ е установено, че: „***“ с БУЛСТАТ *** е с председател *** с ЕГН ***, Сдружение „***“ с БУЛСТАТ **** е с председател *** с ЕГН ***, а Сдружение „***“ с БУЛСТАТ *** е с председател *** с ЕГН ***.
С Решения №19 от 11.02.2015г, №25 от 28.01.2016г., №164 от 28.20.2016г., №5 от 30.01.2017г. и № 5/29.01.2018г. на Общински съвет - *** е приет бюджета на Община ***, съответно за 2015г., 2016г., 2017г. и 2018г., в това число и за субсидиите за организациите с нестопанска цел, като кметът на общината е определен да организира и утвърди разпределението на средствата.
От представените по преписката фактури за разходване на предоставените субсидии на „***“, Сдружение „***“ и на Сдружение „***“ не се установи наличието на извършени плащания за предоставени стоки и услуги към „***“ ООД. 
На 25.09.2015 г. *** АД е издал фактура №9000000384 на община *** за сумата от 420 лв. с ДДС във връзка с нощувка на журито на международен фестивал „***“. Сумата по фактура е платена на търговското дружество с платежно нареждане от 07.10.2015г.
На 25.09.2015 г. *** АД е издал фактура №9000000385 на община *** за сумата от 4032 лв. с ДДС във връзка с нощувка и изхранване на участниците на международен фестивал „***“. Сумата по фактура е платена на търговското дружество с платежно нареждане от 08.10.2015г.
На 13.10.2015 г. *** АД е издал фактура №9000000403 на община *** за сумата от 1270 лв. с ДДС във връзка с „нощувки“. Сумата по фактура е платена на търговското дружество с платежно нареждане от 06.06.2017г.
На 13.04.2017 г. *** АД е издал фактура №2100000137 на община *** за сумата от 780,60 лв. с ДДС във връзка с „нощувки“. Сумата по фактура е платена на търговското дружество с платежно нареждане от 20.04.2017г.
На 26.06.2017 г. *** АД е издал фактура №2100000253 на община *** за сумата от 310 лв. с ДДС във връзка с „нощувки“. Сумата по фактура е платена на търговското дружество с платежно нареждане от 29.06.2017г.
На 25.06.2018 г. *** АД е издал фактура № 2100001433 на община *** за сумата от 1700 лв. с ДДС във връзка с „организиране на мероприятие“. Сумата по фактура е платена на търговското дружество с платежно нареждане от 24.06.2018г.
Въз основа на така изяснената фактическа обстановка, комисията установи следното от правна страна:

Сигналът е подаден от лице, идентифицирано по реда на чл.48, ал.1 от ЗПКОНПИ, поради което същият е годен за разглеждане от Комисията.
Деянията, за които се твърди, че представляват конфликт на интереси, са извършени в периода на действие на ЗПУКИ (отм.) и ЗПКОНПИ. Тъй като конфликтът на интереси е административно нарушение, то спрямо него следва да се вземе предвид принципът на чл.3, ал.1 от Закона за административните нарушения и наказания и приложение да намери законът, който е бил в сила по време на извършването на нарушението. 
В конкретния случай това означава, че спрямо твърденията в сигнала следва да се приложи ЗПУКИ (отм.) за твърдените нарушения в периода от 2015 до 2017г., и ЗПКОНПИ – за периода след 23.01.2018г. В конкретния случай ЗПКОНПИ не се явява по-благоприятен за лицето закон, тъй като предвидените наказания за същите нарушения по ЗПКОНПИ са с по-висок максимум от тези по ЗПУКИ (отм.), доколкото по ЗПКОНПИ кметът на община е лице, заемащо висша публична длъжност. 
За да е осъществен конфликт на интереси по смисъла на чл.2 от ЗПУКИ, следва да са налице три кумулативно изискуеми предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.2, ал.2 и 3 от ЗПУКИ (отм.). Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Красимир Росенов Даскалов в качеството си на кмет на община **** е лице, заемащо публична длъжност по смисъла на чл.3, т.8 от ЗПУКИ (отм.) и лице, заемащо висша публична длъжност по смисъла на чл.6, т.32 от ЗПКОНПИ. 
Обстоятелството, че *** и *** са родители на Красимир Даскалов т.е. са негови роднини по права линия от първа степен, а *** е негова съпруга, означава, че посочените лица са свързани по смисъла на пар.1, т.1 от ДР на ЗПУКИ (отм.) и пар.1, т.15 от ДР на ЗПКОНПИ. 
***, *** и *** като собственици на капитала на „***“ ООД безспорно имат частен интерес от дейността на дружеството, тъй като приходите на същото се отразяват в патримониума им чрез разпределеиие на дивиденти, ликвидационен дял и т.н. В този смисъла Красимир Даскалов също има частен интерес от дейността на дружеството, който е функция от частния интерес на свързаните с него лица.
От представените с писмо с вх. № ЦУ01/10114/15.08.2018г. на КПКОНПИ доказателства е видно, че не са налице договорни взаимоотношения между „***“ ООД и „***“, сдружение „***“ и сдружение „***“ в периода от 01.11.2015г. до 14.08.2018г. Видно е също така, че посочените сдружения, се субсидират от бюджета на община **** със суми, заложени в общинския бюджет за съответната година. Самият бюджет се приема от Общинския съвет по предложение на кмета на общината. 
Внасянето на бюджета на община *** в общинския съвет на основание чл.84, ал.4 от Закона за публичните финанси е правомощие на кмета на общината, следователно, внасяйки проект на бюджет за съответната година в общинския съвет, Красимир Даскалов е упражнил свое правомощие по служба. В предлаганите от кмета на община *** бюджети за 2015, 2016, 2017 и 2018г. липсват данни за отпуснати субсидии за сдруженията във връзка с разходи по отношение на „*** ООД. 
Изброените сдружения са самостоятелни юридически лица с нестопанска цел. В техните управителни и контролни органи, видно от справка в регистър БУЛСТАТ, не участват родителите и съпругата на Красимир Даскалов. Като самостоятелни юридически лица сдруженията взимат самостоятелни решения, независими от кмета на община ***, относно юридическите и икономическите отношения, в които същите участват. 
Липсата на взаимоотношения между „***“ ООД с  „***“, сдружение „***“ и сдружение „***“ в периода от 01.11.2015г. до 14.08.2018г. означава, че при определяне на субсидиите на същите в общинския бюджет на съответната година Красимир Даскалов не е бил повлиян от частен интерес. Липсата на частен интерес представлява липса на един от елементите на фактическия състав на конфликта на интереси, поради което Комисията счита, че такъв не е налице при определяне субсидиите на изброените сдружения в рамките на общинския бюджет за 2015, 2016, 2017 и 2018г.
При преглед на представените доказателства е видно, че община *** е изплатила суми на „***“ АД по пет броя фактури с №9000000384/25.09.2015г.; 9000000385/25.09.2015г.; 9000000403/13.10.2015г.; 2100000137/13.04.2017г.; 2100000253/26.06.2017г.; 2100001433/25.06.2018г., по които са издадени платежни нареждания. От фактурите е видно, че услугите, предоставени от „***“, са свързани с нощувки, а не с плащания във връзка с „***“ ООД. Също така, от справките в търговския регистър по отношение на „***“ ООД, ЕИК *** е видно, че община *** притежава 17,33 % от капитала на дружеството. Обстоятелството, че „***“ ООД е търговско дружество означава, че същото участва в договорни отношения чрез своите управителни органи и представители, а не чрез кмета на община ***. Този факт не се променя от притежаваните от общината 17, 33% акции. Липсата на властнически правомощия по отношение оперативната дейност на дружеството, както и липсата на данни за това, че същото е било в договорни отношения с „***“ ООД за периода от 01.11.2015г. до настоящия момент, означава, че не са налице данни за упражнени правомощия по служба от страна на кмета на община *** в частен интерес на свързаните с Красимир Даскалов лица, във връзка с дейността на „***“ ООД за периода от 01.11.2015г. до настоящия момент. Твърденията в сигнала в тази насока не се подкрепиха с доказателства. 
Липсата на упражнени правомощия в частен интерес на свързаните с Красимир Росенов Даскалов лица по отношение на „***“ ООД и изброените по-горе пенсионерски клубове в община *** води до извод за липса на конфликт на интереси. 
Водена от горното и на основание 74, ал.1 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество

РЕШИ:
НЕ УСТАНОВЯВА конфликт на интереси по отношение на Красимир Росенов Даскалов, ЕГН *** – кмет на община ***, лице, заемащо публична длъжност, по смисъла на чл.3, т.8 от ЗПУКИ (отм.) и лице, заемащо висша публична длъжност по смисъла на чл. 6, т. 32 от ЗПКОНПИ, във връзка с твърдения за взаимоотношения в периода от 01.11.2015г. до 15.08.2018г. на „***“ ООД, ЕИК *** с „***“ АД, ЕИК ***, сдружение „***“ БУЛСТАТ ***, сдружение „***“ БУЛСТАТ *** и сдружение „***“ БУЛСТАТ ***, поради липса на упражнени правомощия в частен интерес. 
На основание чл.76, ал.2 от ЗПКОНПИ прокуратурата може да протестира решението пред Окръжна прокуратура – ************ в едномесечен срок от съобщаването му.

